作者:杜安世
標題:杜韋娘
內容:暮春天氣，鶯老燕子忙如織。間嫩葉題詩哨梅小，乍遍水、新萍圓碧。初牡丹謝了，鞦韆搭起，垂楊暗鎖深深陌。暖風輕，盡日閒把、榆錢亂擲。恨寂寂。芳容衰減，頓敧玳枕困無力。為少年、狂蕩恩情薄，尚未有、歸來訊息。想當初、鳳侶鴛儔，喚作平生，更不輕離拆。倚朱扉，淚眼滴損、紅綃數尺。